Papersnake/gushiwen huggingface dataset:
送丘都承
洪咨夔（宋代）

艺祖立鳌极，腹心赵书记。
披图指幽燕，翰死谁可继。
异时拾空指，中国坐自弊。
伊吾纷抵掌，须作根本计。
仁皇柔北夷，富公效表饵。
终身耻言功，力辞枢密使。
况今百年间，未洗新亭泪。
平凉急寻盟，正恐废大义。
中朝两说分，各植汉赵帜。
诏书趣公归，渴欲断群议。
矫矫鸾凤姿，鼎鼎廓庙器。
持心水镜平，料事蓍蔡智。
天道方好还，上策先自治。
折衷和战间，守乃万全利。
西关碎其有，东垒掇所弃。
证状朝暮殊，守亦岂易事。
医国得和扁，神圣工巧备。
囊中黄昏汤，着手须早试。
外御几边将，中权一阃制。
当思择时髦，不在变局势。
忠贤乃命脉，公道实元气。
精神以此强，可却十万骑。
淮南畏汲黯，奉天倚陆贽。
中兴在公手，一语泽百世。
太山重名节，鸿毛等富贵。
不惟天下望，是亦文定志。
紫枢摩斗极，青藜照中祠，
江风驾樯乌，天阔秋雨霁。
诸生笑牵衣，狂语出半醉。
勿作醉语看，嚼蜡或有味。
仲明父至宿明日遂行
王安石（宋代）

初登张公门，公子始冠帻。
於今见公子，与我偕鬓白。
山林坐语笑，宛我在公侧。
岂惟貌如之，侃侃有公德。
忆公营濑乡，许我归作客。
我归公既逝，惆怅难再得。
得子如得公，交怀我忻戚。
漂摇将安往，税驾止一昔。
寤言且勿寐，庶以永今夕。
何时复能还，裹饭冶城宅。
渡淮
许及之（宋代）

照眼清淮笑力微，家人应喜近庭闱。兹行莫道无勋绩，带得星星白发归。
答梦得秋日书怀见寄
白居易（唐代）

幸免非常病，甘当本分衰。眼昏灯最觉，腰瘦带先知。

树叶霜红日，髭须雪白时。悲愁缘欲老，老过却无悲。
满路花 夜抵江城，闻蜡梅香，同刘易台柬黄艾罨
张夏（清代）

芦遮曲岸天，竹碎沙滩月。榜人乘夜渡、呼声捷。严寒堕指，百丈迎风折。

星芒动金阙。送下栴檀，却随鼓角清越。

常年于役，半刺怀磨减。何如茅屋卧、耑修业。暗麝飘来，此亦晨钟发。

素交吾所浃，问山谷、木樨香，参个同别。
龙井僧全示寄庵枢密程公累篇季文弟新什求余
苏籀（宋代）

程苏中兴什，同庵有后前。
前朝沙门首，辨净超卓然。
耆宿失闻沙，饫参余小全。
龙泓风篁巘，荏苒二十年。
缁俦几换易，岩崿岂变迁。
亭亭百岁杉，泠泠九渊泉。
梵音扰龙性，玄解忘鱼筌。
有客辇瑰诡，无情施缯钱。
佛法伫隆兴，般若须人传。
更令观刹丽，但俾子孙贤。
三空正觉路，一喻实相圆。
不替人天师。重新演教禅。
大目寺牡丹
陈宓（宋代）

行人那得不如狂，谪下仙真衣锦裳。
要识洛阳姚魏色，烦君千里到维扬。
丑梨
陆埈（宋代）

灰豸凝清古，霜津溢澹甜。
面嫌汤后白，心慰邑中黔。
美实种寒谷，珍尝近御奁。
彼姝徒冠玉，争得似无监。
次韵和台源诸篇九首之灵椿台
黄庭坚（宋代）

固蔕深根且一邱，少时尝恐斧斤求。
何人比拟明堂柱，几岁经斤江汉洲。
终以不才名四海，果然无祸阅千秋。
空山万籁月明底，安得闲眼石枕头。
秋夜登润州慈和寺上方
张祜（唐代）

清夜浮埃暂歇鄽，塔轮金照露华鲜。人行中路月生海，

鹤语上方星满天。楼影半连深岸水，钟声寒彻远林烟。

僧房闭尽下楼去，一半梦魂离世缘。
许下书情寄张韩二舍人
耿湋（唐代）

谪宦军城老更悲，近来频夜梦丹墀。银杯乍灭心中火，

金镊唯多鬓上丝。绕院绿苔闻雁处，满庭黄叶闭门时。

故人高步云衢上，肯念前程杳未期。
东坡种花二首 其二
白居易（唐代）

东坡春向暮，树木今何如。漠漠花落尽，翳翳叶生初。

每日领童仆，荷锄仍决渠。刬土壅其本，引泉溉其枯。

小树低数尺，大树长丈馀。封植来几时，高下随扶疏。

养树既如此，养民亦何殊。将欲茂枝叶，必先救根株。

云何救根株，劝农均赋租。云何茂枝叶，省事宽刑书。

移此为郡政，庶几氓俗苏。
初秋梦故山觉而有作
陆游（宋代）

杜宇真吾交，劝去恨不速。
忠告输肝肺，厚意均骨肉。
陋哉鹧鸪输，揣我贫念禄。
竹鸡更鄙浅，泥淖忧车轴。
秋风严濑清，春雨戴溪绿。
行矣勿复疑，照影巾一幅。
偕左白石翁郎夫吴静山徐粼哉张篁村游西山
马朴臣（清代）

憔悴碧云寺，高台半已倾。有形皆佛累，不坏是泉声。

旧表何人冢，丰碑上相名。凭阑发三叹，僧茗照颜清。
寄袁守廖献卿
黄庭坚（宋代）

公移猥甚丛生笋，讼牒纷如蜜分窠。少得曲肱成梦蝶，不堪衙吏报鸣鼍。

已荒里社田园了，可奈春风桃李何。想见宜春贤太守，无书来问病维摩。
曾希曾见示近作赋此赠之
张埴（宋代）

孔门言志二三子，当初独取点而已。圣人非弃由与求，乐在春风咏沂水。

此意简短几千年，谁欤鼓瑟声其传。彼其人斯掉冷语，虽在南丰犹不然。

乾坤清气宁有已，一日苍山生浪翠。玉局仙人喜又悲，云妍月秀无停髓，瓣香在天老英灵。

为公少吐气，云来此山青。西山百年白樵户，邮筒剥剥溪扉午。

其发何从六一乡，彼美人兮时十五。更二十五又外堂，小美不识西江路。

何当刻日牢为期，青葱华裾短褐衣。颠倒底里入推激，蜜柱见跋更迟迟。

吟魄隔泉应破碎，本色终然是家世。明日采风闻九陛，身曳锦袍长到地，此时南丰大吐气。

吾将拟之三语曰，后苍山，无事莫与俗人言。
和张王臣郊游韵三首
廖行之（宋代）

山头笑语落千家，晓入登临引暮霞。
极目未应烦笏拄，招朋端不羡鱼叉。
归来皓月明於烛，睡熟黄紬卧放衙。
幕府官闲诗思敏，赓酬亹亹笔生花。
得来书有感因成四十字呈夷仲宣仲
毕仲游（宋代）

独坐长如醉，书来意暂醒。未能论会合，犹且慰零丁。

客少庭稀扫，人回户又扃。归期试閒卜，见说紫姑灵。
十一月二十八日用后山诗韵
虞俦（宋代）

日暮江东天一涯，孤云飞处路何赊。
雪将入腊未破白，梅过先何竞着花。
过眼光阴浑是客，满怀风雨政思家。
何如醉里都忘却，拟向穷途问麴车。
离夜二首
马戴（唐代）

东征辽水迥，北近单于台。戎衣挂宝剑，玉箸衔金杯。

红烛暗将灭，翠蛾终不开。

凝夜照离色，恐闻啼晚鸦。前年营雁塞，明月戍龙沙。

曾与五陵子，休装孤剑花。
九歌·东皇太一
屈原（先秦）

吉日兮辰良，穆将愉兮上皇；
抚长剑兮玉珥，璆锵鸣兮琳琅。
瑶席兮玉瑱，盍将把兮琼芳；
蕙肴蒸兮兰藉，奠桂酒兮椒浆。
扬枹兮拊鼓，
疏缓节兮安歌，陈竽瑟兮浩倡。
灵偃蹇兮姣服，芳菲菲兮满堂；
五音纷兮繁会，君欣欣兮乐康。
寄泸南子止兄
晁公溯（宋代）

二年立王朝，忽然厌承明。
受诏予印绶，复作江阳行。
地当周五侯，秩视汉九卿。
边清尘不扬，主圣时自平。
上堂簪履集，出门笳鼓鸣。
想亦多宴乐，鼓瑟兼吹笙。
吏民更相戒，岂敢烦敲榜。
田间黄发叟，闻此叹且惊。
触眼未尝见，不毛今亦耕。
即事
晁补之（宋代）

半刺还为权刺史，朝衙不坐坐铃斋。
按头通事通何事，昨夜东园芍药开。
哭苗员外呈张参军（苗公即参军舅氏）
司空曙（唐代）

思君宁家宅，久接竹林期。尝值偷琴处，亲闻比玉时。

高人不易合，弱冠早相知。试艺临诸友，能文即我师。

凌寒松未老，先暮槿何衰。季子生前别，羊昙醉后悲。

寿堂乖一恸，奠席阻长辞。因沥殊方泪，遥成墓下诗。
无题
陈棣（宋代）

斥鷃蒿蓬足，鲲鹏谩北溟。
余生薰白业，内景练黄庭。
大白蚁浮绿，短檠灯闪青。
欲知陶令趣，应向醉中醒。
横林望见惠山，寄怀尤延之三首
杨万里（宋代）

惠山孤绝未为孤，下有诗仙伴却渠。
占断惠山妨底事，无端更占洞庭湖。
是年五月扈从上京宫学纪事绝句二十首 其七
周伯琦（元代）

玫瑰芍药相间开，宝阑十二拥瑶台。春风日日行天上，人道东皇六月来。
山谷草书
施宜生（金朝）

行所当行止当止，错乱中间有条理。
意溢毫摇手不知，心自书空不书纸。
川上观鱼
邵雍（宋代）

天气冷涵秋，川长鱼正游。
虽知能避网，犹恐误吞钩。
已绝登门望，曾无点额忧。
因思濠上乐，旷达是庄周。
三月二十五日闻鹎鵊
张耒（宋代）

云梦泽南春欲还，柯山鹎鵊晓关关。
幽人梦觉殷勤听，落月江风尚薄寒。
马子山为余与贺顺之书记李仲蒙察推同年同幕
文同（宋代）

太常旧得同科第一幕府今还次姓名。作记马周文已赡，
书丹程邈隶尤精。定知二美能传久，
从此三家觉转荣。每对雄词观健笔，
自惭孤迷附群英。
泊寿春龙潭上夜半黑风破一舟
梅尧臣（宋代）

盲风吼空来，不识前山遮。
回激入湾口，暗浪腾水涯。
喧闻破我船，沉没惊一家。
晦昧若涂漆，心绪如乱麻。
灯光不出户，鬼火空照沙。
百物任漂荡，薄命谁怨嗟。
但存此空舟，坐类鸟寄槎。
妻孥皆失色，一夕鬓欲华。
詹惶俟天明，顷刻抵岁遐。
雨寒鸡唱迟，况乃城上鸦。
近以蜀物寄献复以雅章为报辄课芜音仰酬来贶
文彦博（宋代）

微物达诚方愧极，雅章流惠见情深。野夫自是甘芹味，国老何尝靳玉音。

伸纸恣窥蓝肆宝，登函频作洛生吟。辞清墨妙真双绝，韫椟传家励子孙。
满庭芳 寿何聪山平章
刘敏中（元代）

经济才难，升平事了，喜公亲见唐虞。精神如画，风节凛云衢。回首岩岩钜望，更须问、山斗何如。还知否，三朝旧德，眷倚在吁俞。高情谁得似，诗中元亮，易里尧夫。便萧然忘却，玉带金鱼。此意君恩亦许，三二日一到中书。公无倦，长开寿域，四海一蓬壶。
逍遥咏
宋太宗（宋代）

刚气纵横合，无人到所思。
浮生看即易，至理杳难知。
返覆因兴念，恒持入远期。
孤云霄汉外，花见晚霜悲。
忆梅
曹勋（宋代）

江云暗江路，曾向玉川家。
冷入参差玉，香随的皪花。
照溪回夜色，冒雪冠春华。
犹记西窗伴，寒枝片月斜。
纵游深山随所遇记之
陆游（宋代）

古寺萧萧不见僧，飞鼪满屋老枭鸣。
空房终夜无灯火，断木支门睡到明。
忍辱仙人
丘处机（宋代）

物外天机唯不审。人间世事无过恁。纵你英雄官极品。

身如赁。贪饕逼迫应图甚。

我自饥餐并渴饮。布裘不羡披绫锦。饱暖之馀邪僻禁。

虚堂任。曲肱展脚和衣寝。
题汪伯时家藏颜鲁公书裴将军帖
袁说友（宋代）

诗成一见英雄手，笔落能令风雨惊。
万古言言有余烈，从今词翰岂虚名。
夜坐闻鼓声
陆游（宋代）

村居乐饮鼓冬冬，亭障无虞岁屡丰。
谁道喧呼妨熟睡，老人自爱地炉红。
石霜普照珂禅师赞
释德洪（宋代）

漆瞳照座，骨相巉岩。横拈麈拂，寒拥云衫。五住名刹，道振湘南。

是谁之子，亲见云庵。
清平乐（填太白应制词）
王灼（宋代）

东风归早。已绿瀛洲草。紫殿红楼春正好。杨柳半和烟袅。

玉舆遍绕花行。初闻百啭新莺。历历因风传去，千门万户春声。
入城
陆游（宋代）

宿冻迷车辙，晨霜缟瓦沟。
路长休小驿，风劲透重裘。
贸贸残躯健，芒芒去日遒。
亲交喜握手，随处小迟留。
阅都御史林念堂宗藩奏疏御史陈青田大征檄文咸用余通纪治安策感而有作
陈建（明代）

一编资治敢沽名，忧国忧时不尽情。岂有丹砂藏石室，何当芹曝献彤廷。

禄粮通变宗藩利，兵律昭宣岭海清。勿讶杞人空抱虑，经纶应不负生平。
蓦山溪（春寿太守）
赵师严（宋代）

文章太守，今作湖山主。冰雪照人清，赋仙家、出尘风度。流芳积庆，故自有渊源，家将相，世侯王，勋德藏盟府。

政修人治，千里歌来暮。有脚是阳春，鼓和风、遍充寰宇。芝泥封诏，肯为郡人留，苍玉佩，紫金貂，稳上星辰去。
矮斋杂咏二十首·宿茅亭
华岳（宋代）

投宿茅亭得夜凉，鹧班摇落奏筼筜。
青簪击破寒窗纸，漏得山花一线香。
铜陵县访谪仙读书台
黎贞（明代）

太白骑鲸天上游，空馀台榭倚山丘。开元风月诗千首，万丈豪光射斗牛。
野次欲访于从周不果因寄二首 其二
王炎（宋代）

佳士不可见，清游难豫期。此心虽眷眷，欲去却迟迟。

白酒应新熟，黄粱亦可炊。稍閒当跃马，说与主人知。
送张叔潜编修造朝
陆游（宋代）

此士名高北斗南，眼中独许我同参。
匆匆却作临分恨，一月何曾笑二三。
宝山昼睡
苏轼（宋代）

七尺顽躯走世尘，十围便腹贮天真。
此中空洞浑无物，何止容君数百人。
投龙池
李翔（唐代）

虎眼涡盘石窟中，古今俱向此投龙。奫沦不啻深千丈，肸蚃皆应到九重。

洞穴昔闻通地府，风云今得遇灵踪。无因犯世间雷雨，池面连天拔一峰。
奉和幸韦嗣立山庄侍宴应制
刘宪（唐代）

东山有谢安，枉道降鸣銮。缇骑分初日，霓旌度晓寒。

云跸岩间下，虹桥涧底盘。幽栖俄以届，圣瞩宛馀欢。

崖悬飞溜直，岸转绿潭宽。桂华尧酒泛，松响舜琴弹。

明主恩斯极，贤臣节更殚。不才叨侍从，咏德以濡翰。
寄吕帅 其五
徐积（宋代）

事皆术内宜谋帅，奇在胸中合运筹。战士常骑突阵马，将军须运犒师牛。

雅歌坐燕春归塞，缓带行吟月上楼。且劝主人宜饮酒，边城六月已如秋。
一斛珠
石孝友（宋代）

友莺梦蝶。寻花问柳深相结。教春去後群芳歇。零落朋游，辜负好时节。
眼边愁绪多于发。迢迢一水通吴越。旧欢新恨都休说。坐暖残红，沈醉碧天阔。
长明灯
罗隐（唐代）

破暗长明世代深，烟和香气两沈沈。
不知初点人何在，只见当年火至今。
晓似红莲开沼面，夜如寒月镇潭心。
孤光自有龙神护，雀戏蛾飞不敢侵。
和张承吉韵
范偃（宋代）

飞阁临无地，巨区可平吞。
高岩耸怪石，老木缠云根。
人散鱼虾市，帆归葭苇村。
每来豁尘虑，不妨频款门。
醉书
陆游（宋代）

天公赋与五湖秋，风月云烟处处留。
损食一年犹可健，无诗三日却堪忧。
次韵李端叔送保倅翟安常赴阙兼寄子由
苏轼（宋代）

中山保塞两穷边，卧治雍容已百年。
顾我迂愚分竹使，与君谈百用蒲鞭。
松荒三径思元亮，草合平池忆惠连。
白发归心凭说与，古来谁似两疏贤。
挽叶倅二章
卫宗武（宋代）

八座家声著，成官政不迷。
典刑乡党敬，节行古人稽。
展骥空凡马，解牛犹割鸡。
鸳行才展武，通退倦攀跻。
仁宗皇帝挽诗二首
余靖（宋代）

四十载居尊，勤劳涤化源。
精禋敦舜孝，至治布尧言。
武尚包戈节，刑宽解纲恩。
遗弓初奉讳，雨泪遍乾坤。
梦呈乐轩先生既觉不失一字录呈竹溪玉堂
刘翼（宋代）

不见仙翁四十春，幸然丘陇在比邻。
当年四海从游者，报佛深恩有几人。
晚归沣川
韦应物（唐代）

凌雾朝阊阖，落日返清川。簪组方暂解，临水一翛然。

昆弟忻来集，童稚满眼前。适意在无事，携手望秋田。

南岭横爽气，高林绕遥阡。野庐不锄理，翳翳起荒烟。

名秩斯逾分，廉退愧不全。已想平门路，晨骑复言旋。
盘洲杂韵上 鱼台
洪适（宋代）

掩关麾俗子，裂网禁畦丁。台下鱼相贺，溪边人独醒。
简赠祖高上人
赵蕃（宋代）

黄山别久阻再披，青山路远终未窥。
忽逢隐静高监寺，不但学未仍学诗。
未机最上吾不会，诗笔少亲今老退。
青山卧冢谪仙才，功名孰愈凌歊台。
池阳阻风留十日
王十朋（宋代）

舟楫何濡滞，秋深风未西。五旬从白帝，十日尚清溪。

匈次泽吞楚，眼中山见齐。主人殊未厌，壶榼屡提携。
酬罗内翰赠别用原韵
何乔新（明代）

满篷烟月发盱源，又共先生醉别樽。百岁可怜犹旦暮，一腔元自有乾坤。

文如班马身何益，学到关闽道乃尊。此夜且论千古事，不须切切问寒温。
勉旃一首
苏籀（宋代）

归一岂应针以返，要言湛谛滓淤淘。
大知直截揣摩渐，积执冥迷厌离劳。
目睫古人曾致论，根尘当念勿喧嚣。
主张名教殚才智，王霸蟠煎火上膏。
月
李贤（原德）（明代）

月方太阴精，形圆质亦清。其体本无光，日照方能明。

望远翔相本，傍观亏复盈。山河微有影，九道分其行。

左旋最为迟，闰馀岁方成。云何望中食，太阳射其形。

于以象后德，逊避斯为宁。
谢运属秘书惠诗
王洋（宋代）

雪扑征鞍岸涨沙，不辞天阙去程赊。江梅笑处人为客，仙桂香时雁到家。

秦地少年应办酒，江南词客好酬花。锦衣綵仗还乡路，欲访萍踪问钓槎。
拟束皙补亡诗 其四 由庚
吴敦仁（清代）

由庚由庚，同我太平。二仪交泰，万物咸亨。天运若枢，王则成之。

万道如砥，民则行之。薄海内外，晏之清之。清晏无波，玉烛调和。

韪我皇风，壤祝衢歌。由王之庚，无偏无党。由王之庚，引恬引养。
六月十二日过笑庵道人颇出近诗二首 其二
周紫芝（宋代）

来寻午枕林间梦，分得羲皇窗底风。且与笑庵同一笑，不知家在大江东。
酬简上人见寄
释智圆（宋代）

林间病卧懒逢迎，相识何人最惬情。
唯有简公闲且僻，寂寥翻被俗流轻。
奉和袭美公斋四咏次韵。小桂
陆龟蒙（唐代）

讽赋轻八植，擅名方一枝。才高不满意，更自寒山移。

宛宛别云不，苍苍出尘姿。烟归助华杪，雪点迎芳蕤。

青条坐可结，白日如奔螭。谅无pk翦忧，即是萧森时。

洛浦虽有荫，骚人聊自怡。终为济川楫，岂在论高卑。
次外舅闻字即事韵
许及之（宋代）

蘧瑗行年化，宣尼耳顺闻。声名昭白日，富贵薄浮云。

天子方尝胆，中原未静氛。加餐为时起，礼乐不徒云。
登蒲塘驿沿路见泉谷村墅忽想京师旧居追怀昔年
韦应物（唐代）

青山导骑绕，春风行旆舒。均徭视属城，问疾躬里闾。

烟水依泉谷，川陆散樵渔。忽念故园日，复忆骊山居。

荏苒斑鬓及，梦寝婚宦初。不觉平生事，咄嗟二纪馀。

存殁阔已永，悲多欢自疏。高秩非为美，阑干泪盈裾。
秘阁儒荣堂
程珌（宋代）

天狼腾腾照单于，怒麛抗岳于上都。
松漠城高沙万里，其下穹庐育此胡。
皇仁配天覆中宇，西垂北际香无区。
七十年来军事绝，谋臣猛将皆丘墟。
兜銮摧剥土气蚀，塞马不鸣秋草枯。
祈连山下安稳卧，岁将金帛自膏腴。
文儒申申武士堕，先生奋臂一长吁。
当时颠未谁能记，家有中原孤臣书。
吮血为墨肤为纸，惊风吹到玉蜚除。
诚通精寤动乙览，天经地纬开庙谟。
手援神予截河汉，中天真人正握符。
蛇龙螭虎杂万骑，庸蜀荆楚从吴军。
皇旅如雷铁嶂碎，汴水沄沄汴风嘘。
尺檄夜傅三秦定，侵田归鲁在须臾。
向来孽雾涨北极，羲和一旦晴光舒。
顿弦提网无亏阕，澶漫万里宣皇图。
怖威报德永无畔，施令酬功偏裨俱。
上下两间皆叶序，天锡皇寿天齐驱。
炎精亦曜畅大钧，天祐皇业卑唐虞。
金石并奏告清庙，圆坛紫气霭堪舆。
丹门宣赦傅天下，百万颂声流康衢。
此时此书方策勋，先生尤国荣有馀。
怨东风 其二 旅闷
尤侗（清代）

秋暑蝇成阵。西日长如闰。无聊所事不宜人，闷。闷。

闷。薄酒初醒，孤灯半灭，残书独枕。

愁缕萦方寸。华发添双鬓。无端读史更悲歌，恨。恨。

恨。剑废荆轲，骓忘项羽，弓藏韩信。
和谹父楼字
王洋（宋代）

共醉元龙百尺楼，方知尘世已高秋。
举头把酒问明月，许我乘风归去不。
玉蝴蝶
仇远（元代）

野树昏鸦归尽，素烟如练，低罩平芜。断壁飞楼，红翠似有还无。平墙矮、月笼粉雉，娃馆静、尘暗金铺。问清都。广寒仙子，别后何如。

愁予。十年梦境，浅歌短酒，总是欢娱。寂寞秦郎，不堪离镜照鸾孤。记曲径、共携素手，向闲窗、频捻吟须。怕西湖。少年游伴，说著当初。
浣溪沙（代人作）
王之道（宋代）

玉骨冰肌软更香。一枝丹棘映青裳。相逢归去未须忙。

曲里春山情不浅，尊前秋水意何长。酒醺颜色粉生光。
高宗纯皇帝御制平定两金川凯歌三十章乾隆四十一年 其二
弘历（清代）

七千里外路迢遥，向十余朝兹八朝。可识众心同一志，嘉哉行赏自宜昭。
示政敕二子
祁顺（明代）

诗礼相传在鲤庭，儒家元不羡金籯。人言幼小须勤学，况尔如今渐长成。
江楼二首
韩偓（唐代）

梦啼呜咽觉无语，杳杳微微望烟浦。

楼空客散燕交飞，江静帆飞日亭午。

ok鱼苦笋香味新，杨柳酒旗三月春。

风光百计牵人老，争奈多情是病身。
骤雨打新荷·绿叶阴浓
元好问（金朝）

绿叶阴浓，遍池亭水阁，偏趁凉多。海榴初绽，朵朵簇红罗。乳燕雏莺弄语，有高柳鸣蝉相和。骤雨过，似琼珠乱撒，打遍新荷。
人生百年有几，念良辰美景，休放虚过。穷通前定，何用苦张罗。命友邀宾玩赏，对芳樽浅酌低歌。且酩酊，任他两轮日月，来往如梭。
寄题俞伯南所居 希贤
陈文蔚（宋代）

毋为陵学山，当为川学海。尹重贵自任，颜乐誓不改。
送范启东
牟融（唐代）

杨柳春江上，东风一棹轻。行囊归客兴，尊酒故人情。

画史名当代，声华重两京。临岐分手处，无奈别离生。
丙寅十月二十二日孟坚理旧箧见纯老送行诗有见及语因次其韵三首 其一
李光（宋代）

南来偿宿债，一笑悟前身。白首痴顽老，清朝放逐臣。

休传江左梦，愁见海南春。鲁叟乘桴意，他年莫问津。
落日
韦骧（宋代）

郊原爽气入衣巾，佳趣源源立马频。落日山川无限思，秋风江海未閒身。
风流子·新绿小池塘
周邦彦（宋代）

新绿小池塘，风帘动、碎影舞斜阳。羡金屋去来，旧时巢燕；土花阳绕，前度莓墙。绣阁里、凤帏深几许？听得理丝簧。欲说又休，虑乖芳信；未歌先噎，愁近清觞。
遥知新妆了，开朱户，应自待月西厢。最苦梦魂，今宵不到伊行。问甚时说与，佳音密耗，寄将秦镜，偷换韩香？天便教人，霎时厮见何妨。
文选楼
李经垓（清代）

梁祚几何时，斯楼独存久。痴哉大法王，舍身如敝帚。

可怜太子统，痛心独搔首。国事日已非，才华空八斗。

使之践帝位，不至台城丑。著意在诗书，满腹苍龙吼。

小事谬而死，贤不永其寿。文快贤士心，楼播词人口。

今古重斯文，遗像垂孝友。瞻礼尽同人，相看自不朽。
同刘伯善赋觉慈寺玉壶冰泉
吴景奎（元代）

古寺寒泉霜雪冷，一泓澄碧绝埃氛。琼浆自注冰壶满，石眼疑埃玉井分。

夜落天光常浸月，晓腾秋气欲成云。水符乞与山僧调，供给茶铛日与君。
送人赴上庠解试
卓田（宋代）

南浦从来管别离，可伤此地判东西。
恨无短羽追鹏翮，一任狂风送马蹄。
明月层楼双旅思，青天万里一云梯。
到头千佛名经上，年弟年兄取次题。
四坐且莫喧
佚名（两汉）

四坐且莫喧，愿听歌一言。
请说铜炉器，崔嵬象南山。
上枝似松柏，下根据铜盘。
雕文各异类，离娄自相联。
谁能为此器，公输与鲁班。
朱火燃其中，青烟扬其间。
从风入君怀，四坐莫不叹。
香风难久居，空令蕙草残。
田家谣
释文珦（宋代）

东坡粟已黄，西畴稻堪获。
农家庆丰年，茅茨举杯酌。
复喜官家用贤相，奋发天威去元恶。
诏收宽徭榜村路，悍吏不来鸡犬乐。
儿音牧牛舍牛摆，翁媪赛神听神语。
饮则兮福乡土，五日一风十日雨，
万岁千秋戴明主。
偈颂二首
释思业（宋代）

昨日夜叉心，今朝菩萨面。
菩萨与夜叉，不隔一条绵。
短桥
苏轼（宋代）

谁能铺白簟，永日卧朱桥。
树影栏边转，波光版底摇。
拟洛下分题
释智圆（宋代）

茯苓人本自松根得，
名因象物彰。为医君可信，
除疾我偏良。捐躯必自强。
无劳问踪迹，名字在仙方。
上林内翰二首
毛滂（宋代）

短褐风霜可奈何，嬾求长袖舞阳阿。
九迁行辈青云满，百谪形骸白发多。
束带壮怀浑龃龉，角巾闲约亦蹉跎。
山公有意相题目，季绪无容触诋诃。
同许少玉 其五 摩诘山居秋暝
缪祐孙（清代）

漠漠云飞鸟，盈盈月近城。渚烟笼蟹舍，江水应鼍更。

秋色千林黛，钟声一杵清。好寻樵父话，相与把杯倾。
五月十一日梦中得首联十字次日剑昙至自京师因续成以赠即送其通判岭西
傅寿彤（清代）

当筵星斗直，俯瞰大河秋。何处青枫馆，相思红叶楼。

人天两携手，杯酒话从头。万里严关路，因君怀旧游。
梅花开到九分
叶燮（清代）

亚枝低拂碧窗纱，镂月烘霞日日加。
祝汝一分留作伴，可怜处士已无家。
虎台怀古
李焕章（清代）

西平郡西矗层台，台势嵯峨出尘埃。筑台伟人今何在，只今只尘台崔嵬。

忆者南凉图霸时，仗钺登台曾誓师。飞扬大纛接云汉，龟鼓声中画角吹。

鲜卑畏威来献马，青海部落拜台下。兵卫森列顾盼雄，观者如山语呕哑。

英雄事业石火电光，阿房铜崔同慨荒凉。走马西来访遗迹，感时抚事增惋惜。

君不见虎台突兀风雨中，满目萧条蓬蒿碧。
广琴操十首 其七 履霜操
朱右（元代）

驱车驱车，车行无迟。儿在中野，父宁不悲。驱车驱车，车行无违。

儿当有母，孰使儿饥。天生众民，罔不同仁。风雨霜露，实活我人。

民生有知，以顺天赋。
杨柳枝 其二 赋小城梅枝
郑文焯（清代）

到地春风不肯閒。南枝吹尽北枝残。吴宫多少伤心色，占得墙东几尺山！
拟唐人游仙二首 其二
唐之淳（明代）

家住蓬莱第几峰，静如云水动如龙。九天官府无人到，八海山川有路逢。

岩畔牧羊曾化石，坐中吹饭或成蜂。夜来青鸟双飞去，寄得麻姑信一封。
送李监岳二首
陈造（宋代）

寥寥黄陈后，诗律日就卑。
京江一灯续，天乃不憗遗。
念君从之一，十年埙应篪。
尽渠磋磨巧，况君粹美资。
夺标快一得，不计弟子师。
向来诵新作，格力欲并驰。
扃户玩明月，寒饿用一岐。
及今办一饱，无取空名垂。
长亭怨慢 送曹镜初之皖
周祖同（清代）

怅同是、天涯羁旅，恨别伤离，黯然难赋。满目烽烟，忍堪飘泊不归去。

侧身东望，指点点、金堤树。树外是斜阳，只不见、皖公山暮。

无语，奈萧萧落叶，未把玉骢留住。家山梦里，怎知我、客程还阻。

更休说、绝代才华，也一例、琵琶酸楚。怕后夜思量，淮水都无情绪。
初春偶成自嘲 其一
王世贞（明代）

五十俄加一，萧然两鬓丝。山城催暮紧，地僻受春迟。

罢吏无馀牍，挥毫仅小词。迂疏窃自喜，除目未相知。
竹山𡺀岭
沈晦（宋代）

九月乱山中，崎岖处处同。溪流因雨涨，木叶着霜红。

人迹千岩绝，松声万壑空。寻幽自可问，不复欢途穷。
金丹诗诀 其一
陈楠（宋代）

半斤真汞半斤铅，隐在灵源太极先。须趁子时当采取，鍊成金液入丹田。
端午日由车中抵开平客中三度端阳怆然有怀
袁桷（元代）

居庸昔日逢端午，子规声声劝归去。旧岁滦阳万寿宫，九节菖归泛琼醑。

今年车中饱掀簸，盲风北来雨如注。沙坡马鬣高下迎，土屋鱼鳞先后附。

旧家松篁百寻碧，薝卜花前石榴树。停车俯首不得语，邻墙箫声杂驼鼓。

劳生得意同蜗牛，旧历却行等蝇虎。
庐山中闻桂香忆游茅山时梦中游桂花下
董嗣杲（宋代）

我游三茅山，月下丹光丽。
梦驾翠蜺车，凉云拥金袂。
两耳波浪透，广漠不可际。
犹记抟扶摇，乘风曾问帝。
今秋游匡庐，身有飞举势。
凌虚裹白云，白云镇相卫。
毛发极森竦，草木露华缀。
飞泉涌潮响，真可涤昏滞。
向来句曲行，有遇抑何锐。
岂知凡骨癯，不能于彼蜕。
西风催此游，破我梦浮世。
衣襟被月香，苍岩折丹桂。
渔父词（其六）
王谌（南北朝）

白发蓬松不记年。扁舟泊在荻花边。天上月，水中天。夜夜烟波得意眠。
韩教授取抄诗稿以是答之
王翰（唐代）

白发刁骚六十翁，一生何事坐诗穷。雕天运海非为贵，流水行云始见工。

市玉不容夸腐鼠，探珠直欲犯骊龙。当年束槁牛腰大，今日樽前一笑空。
代和韵
释绍嵩（宋代）

石路无尘竹径开，幽园寻胜独登台。
桥边野水通渔路，城上秋山入酒杯。
紫闼青云俱未遂，红颜白发递相催。
悠悠兰渚动归思，归思临高不易裁。
和微之诗二十三首。和新楼北园偶集从孙公度…皆先归
白居易（唐代）

闻君新楼宴，下对北园花。主人既贤豪，宾客皆才华。

初筵日未高，中饮景已斜。天地为幕席，富贵如泥沙。

嵇刘陶阮徒，不足置齿牙。卧瓮鄙毕卓，落帽嗤孟嘉。

芳草供枕藉，乱莺助喧哗。醉乡得道路，狂海无津涯。

一岁春又尽，百年期不赊。同醉君莫辞，独醒古所嗟。

销愁若沃雪，破闷如割瓜。称觞起为寿，此乐无以加。

歌声凝贯珠，舞袖飘乱麻。相公谓四座，今日非自夸。

有奴善吹笙，有婢弹琵琶。十指纤若笋，双鬟黳如鸦。

履舄起交杂，杯盘散纷拏。归去勿拥遏，倒载逃难遮。

明日宴东武，后日游若耶。岂独相公乐，讴歌千万家。
赠别任毅夫御史行台陕西
文矩（元代）

金天行秋河汉凉，星轺夜起尚书郎。陇山晴树熙化日，燉煌楚道沾飞霜。

天边鸾鹄意自远，草间狐兔无苦伤。丈夫树业方如此，探别不用愁中肠。
僦居
黄周星（明代）

天空海阔竟何如，此日英雄且僦居。击筑市中谁进酒，赁舂庑下自钞书。

一春风雨牛衣老，十载江湖马肆虚。输却云门行脚汉，竹烟松月总精庐。
锦城方天瑞玄英先生后人得白云山居图仿佛桐
仇远（元代）

翼翼山千朵，萧萧屋数间。
石崖不可度，门径几曾关。
绿树经秋在，白云终日閒。
依稀镜湖曲，西岛水回环。
和至日北园讌集
晏殊（宋代）

清晓融风肃桂堂，郡寮多暇舞筵张。
台高已验云容媚，日暖悬筵刻漏长。
溪子弩寒千命中，兰英酒熟百传觞。
官曹事集神都近，预拜需函庆一阳。
访许浑
殷尧藩（唐代）

去郭来寻隐者居，柳阴假步小篮舆。每期会面初偿约，

却计论心旧得书。浅绿垣墙绵薜荔，淡红池沼映芙渠。

为言肯共留连饮，涧有青芹罟有鱼。
人有画花中四伦者偶记毗陵旧诗即题其上
家铉翁（宋代）

万红深处一花王，犹带姚家宫样黄。
物物有君还有佐，殿春须属召公棠。
鄂寓有感，寄赠姜君研云二首 其二
徐文泂（清代）

淮海维扬次第游，今来又泊武昌舟。洞庭秋色浮空远，汉口江声入夜遒。

自历红羊长作客，为寻黄鹤独登楼。归程代我殷勤数，遥念高堂有白头。
秋月夜
顾非熊（唐代）

旅雁迎风度，阶翻月露华。砧声鸣夜永，江上几多家。
普明寺见梅
杨万里（宋代）

城中忙失探梅期，初见僧窗一两枝。
犹喜相看那恨晚，故应更两半开时。
今冬不雪何关事，作伴孤芳却欠伊。
月落山空正幽独，慰存无酒且新诗。
寄题朱元晦武夷精舍
陆游（宋代）

齐民本自乐衡门，水旱那知不自存。
圣主忧勤常旰食，烦公一一报曾孙。
和杨师皋伤小姬英英
白居易（唐代）

自从娇騃一相依，共见杨花七度飞。玳瑁床空收枕席，

琵琶弦断倚屏帏。人间有梦何曾入，泉下无家岂是归。

坟上少啼留取泪，明年寒食更沾衣。
达磨赞 其二
释广闻（宋代）

对梁王突出全机，赚神光错礼三拜。熊耳月照嵩山云，填沟塞壑无人会。
题汪水云诗卷
黄圭（宋代）

十日不得出，坐窗窥古音。
五言臣武溪，百咏阿雄心。
对雪遂忘夜，看诗如听琴。
年时尘稿在，便拟石头浑。
和楚屯田同曾子固陆子履观予堂前石榴花
梅尧臣（宋代）

堂下一匹郑虔马，栏边两株安石榴。
但能有酒邀佳客，亦任狂花落素瓯。
侍女红裙无好色，主人白发自侵头。
欲歌翠树芳条曲，已去洛阳三十秋。
又赠马云翎
纳兰性德（清代）

岧峣最高山，山气蒸为云。物本相感生，相感乃相亲。

吁嗟人生不可拟，君南我北三千里。一朝倾盖便相欢，两人心事如江水。

君身似是秋风客，身轻欲奋凌霄翮。语君无限伤心事，终古长江江月白。

世事纷纷等飞絮，我今潦倒随所寓。惟愿饮酒读君诗，花前醉卧梦君去。
有感
赵崇嶓（宋代）

舞罢歌停岁月深，当时胜迹尽销沉。
飞云捲雨人争赏，留得佳名尚到今。
寄德言何亲家致政转运
苏葵（明代）

别君荏苒岁频迁，旧约持竿愧食言。高致定应于我笑，浮名犹自被渠牵。

时添白发何妨老，身谢红尘便是仙。料得江村无个事，养恬多引抱孙年。
鉴山主以天圣宣赐行道者五百金装罗汉青𤮀香炉为示复用韵
赵蕃（宋代）

高林杲杲日欲出，却视诸山云自入。道人导我启圆龛，五百金仙争突兀。

耀州烧瓷朴不巧，狮子座中莲叶绕。乱馀得此镇山灵，莫恨当时赐田少。

世人变灭随空云，至人来往繇念根。长眉下生会有辰，摩挲笑视默与论。
钓鱼
姚宽（宋代）

自小弄丝来，惊多去复回。
沙头晚风起，波上夕阳开。
从事中郎张彦明为中护军奚世都为汲郡太守客将之官大将军崇贤之德既远而厚下之恩又隆非此
陆云（魏晋）

思文有圣，睿哲配天。功济生黎，道合上玄。休命发挥，有集惟贤。

哲彼寤宿，澄此在渊。

济济我士，实播令闻。王曰钦哉，余嘉乃勋。徽音孔硕，惠尔风云。

穆此芳烈，肇扬清芬。

肃肃庶僚，祗服宠晖。肇被桃虫，假翼翻飞。出抚邦家，入翔紫微。

有命既集，愿言永违。

思乐华堂，云构崇基。公王有酒，薄言飨之。景曜徽芒，芳风咏时。

宴尔宾傧，具乐于兹。

亹亹我王，丰恩允臧。我客戾止，饮酒公堂。自彼下僚，聿来有光。

悲矣永言，指途逝将。形违殿闼，景附华房。

开国承家，勿用小人。今我圣宰，实蕃斯仁。凌渊龙跃，披林凤振。

正直既好，嘉礼式陈。振我远德，归于时民。
晏元献公挽辞三首 其一
韩维（宋代）

大策安宗社，高文著庙堂。从容造辟议，感激荐贤章。

貂冕崇廞服，銮舆俯奠觞。哀荣岂无有，公德倍辉光。
次韵赵景贶督两欧阳诗，破陈酒戒
苏轼（宋代）

商也哀未忘，岁月忽已秋。
祥琴虽未调，馀悲不敢留。
矧此乃韵语，未入金石流。
羲之生五子，总角出银钩。
吾家有二许，下笔两不休。
君言不能诗，此语人信不？
千钟斯为尧，百榼斯为丘。
陋矣陶士衡，当以大白浮。
酒中那有失，醉则不惊鸥。
明当罚二子，已洗两玉舟。
泉州刺桐花咏兼呈赵使君 其一
陈陶（唐代）

髣髴三株植世间，风光满地赤城闲。无因秉烛看奇树，长伴刘公醉玉山。
次韵赵优奏良爌投赠二首
刘克庄（宋代）

不留妄念着胸中，弋者何心更慕鸿。
畴昔直前焚戆草，即今殿后着谈丛。
放言遣兴诗瓢满，野史诛奸笔钺公。
埋骨家山百无恨，圣贤厄蔡更徂东。
赋得鸟啼春未足
郭之奇（明代）

幽事初微许，风光欲细裁。嘤求何物至，栖择为君来。

落日稀俦侣，空山但草莱。烟花谁处烂，不令此声催。
予今春多入城戏作村里来绝句村里来是蛱蝶名
晁说之（宋代）

胡蝶催花一夜开，却愁春尽重徘徊。
我身亦使滕王恨，日日随渠村里来。
沈守生日
陈傅良（宋代）

燕寝凝香不记春，宜休堂下柏轮囷。
三吴南渡今多士，四皓东轮此一人。
雅不欲书名上上，谩令在岁岁陈陈。
玉卮宴罢思黄发，应合从头第从臣。
闻蛩
徐倬（明代）

乡国三千里，寒蛩总一声。遥知闺阁内，共此别离情。

响入秋砧细，愁先朔雁鸣。银灯何太苦，起坐到天明。
李季章参政寄近作绝句次韵答之 其一
韩淲（宋代）

谁家绿展窗前叶，何物清成池上花。叹息陶斯为模写，要须随兴寄无涯。
西陵望
严羽（宋代）

西陵终日望，不见有归桡。欲去犹回首，寒江起暮潮。
和苏著作麻姑十咏·丹霞洞
李覯（宋代）

山西十数里，乃是丹霞洞。
直上穷云霓。中宽入罂甕。
红尘生不识，明月手可捧。
人家千里庭，泉源六月冻。
风雨气势恶，草木精神竦。
灵物少形见，仙官何职贡。
欲缘易厌倦，世事足愁痛。
寄语松上鹤，他年期一控。
送王子中南归筠州
李昭玘（宋代）

荆山美璞昔未发，鬼神诃守谁可夺。妙工伐石强剖抉，试之烈火皎冰雪。

长虹射天昼不灭，夜堂流光堕明月。坚厚粹温函正气，不许时人巧雕砺。

羞与佩环争细碎，直登丘坛荐天帝。世无琅玕来作贡，楚人未售空长恸。

索价当高勿轻用，缇囊十袭须珍重。
菩萨蛮·催花未歇花奴鼓
纳兰性德（清代）

催花未歇花奴鼓，酒醒已见残红舞。不忍覆馀觞，临风泪数行。
红香看又别，空剩当时月。月也异当时，凄清照鬓丝。
偈二十四首 其十七
释守卓（宋代）

生死即涅槃，涅槃即生死。全迷即全悟，全死即全生。

魔佛齐平，孰为非道。又须知生死非涅槃，涅槃非生死。

无生死而不显涅槃，无涅槃而不度生死。法法显然，尘尘自离。

到者里，更须有转身一路。若也转得，枯木枝头，别迎春色。

踢倒铁围山，踏翻生死海。从教月色和云白，管取春来草又青。
寄晋州孙学士
曾巩（宋代）

风标闲淡易为安，晋陕应忘道路难。
学似海收天下水，性如桂奈月中寒。
素心已向新书见，大法常留后世看。
自送西舟江上别，孤怀经岁未能宽。
暑中杨伯虎见访翌日有诗来因走笔次韵
张镃（宋代）

领取无多话，频年顿不疎。
幽寻尘土外，高韵笑谈余。
既悟蕉中鹿，宁求木上鱼。
论诗能避暑，此意复谁如。
送杨十七秘丞知瀛州河间
刘敞（宋代）

洪涛翻金堤，冀州变泥涂。哀哉百万室，所忧半为鱼。

流穴接道路，呻吟交里闾。若无慈仁长，安使疲疹苏。

子在新密时，治声溢西都。大水无麦禾，闵然若疾痡。

不忍使者求，建言解其粗。邦人喜更生，老幼欢以呼。

绳墨制奸吏，弦歌训诸儒。复新卓侯庙，慕用已不诬。

今者河朔行，岂其易然乎。彼将誉所试，况子材有馀。

但恨治者小，百里为区区。割鸡用牛刀，孔圣所叹吁。

贤者必爱民，民活心乃愉。幼学长行之，固为圣人徒。

位下非所恤，勉哉宁君躯。
钟钦礼画牛
庄昶（明代）

东风渺渺平原绿，几鼻浮江春带犊。短蓑耕罢一犁归，数亩山陂雨初足。

薄田我亦耕定山，六角未能终日閒。一笑还寻饮牛处，夕阳疏柳前溪湾。

君不见江山万古驱牛样，用则耕田閒则放。
石佛
叶茵（宋代）

一段无情作有情，如来相貌十分真。
不因人世皆尘土，谁识山头不坏身。
虞美人 其一 题二十四番花信风笺纸
樊增祥（清代）

东风次第来无尽。盼煞红桥信。崔娘梦里自呼名。越是有头无尾越分明。

阑干十二花枝午。数了还重数。海棠睡后说魂消。安得年年二月闰花朝。
羽山
萧颖士（唐代）

九山方荡潏，三考伫良材。夏祖何屯圮，迁殛此山隈。

空馀下泉客，谁复辨黄能。
次韵酬吴僧一山行魁
方回（元代）

为僧应胜我，可惜堕禅林。
铸错剪须发，书痴雕肺心。
闻名梅止渴，晤语旱逢霖。
一句诗传世，猿边几夜吟。
春望
方岳（宋代）

春深酒熟溪桥鼓，午过斋闻野寺钟。
花不知名香自永，倚风临水为谁容。
湖翻行
朱鹤龄（清代）

太湖西来天目源，七十二溪波涛奔。震荡有时溢原野，未闻浩涛迷乾坤。

五月稻秧齐插莳，三旬霖雨水澎濞。方忧漏天移泽国，忽骇狂澜卷平地。

飓风猛发神鬼愁，火龙掷火驱潮头。漂砂礐石失垠岸，发屋拔树蟠蛟虬。

声如列缺斗霹雳，势如共工倾不周。乘陵城郭塔欲倒，千庐万灶皆洪流。

巨浪翻腾高屋过，大鱼拨剌平衢游。更怜人畜死无数，浮轊塞港漂难求。

百岁老翁惊叹久，此灾《邑志》从未有。乘船入市何足云，地轴翻天浸星斗。

我时惶遽无窜逃，急上高楼守篓薮。竟日鱼釜无炊烟，浇愁何处沽村酒。

变不虚生岂偶然，抚时感事心欲呕。盛朝蠲赈久不闻，长吏敲搒肯停否。

欲诉真宰天茫茫，九关虎豹狰狞守。吁嗟苍生尔奈何，但见号咷走童叟。
过莆城怀刘后村中书因以奉寄 其四
胡仲弓（宋代）

模楷从来属李膺，皋比授业我何能。倚墙甚欲重参请，恐累龙门不敢登。
瑞鹤仙 南剑双溪楼
辛弃疾（宋代）

片帆何太急。望一点须臾，去天咫尺。舟人好看客。

似三峡风涛，嵯峨剑戟。溪南溪北。正遐想、幽人泉石。

看渔樵、指点危楼，却羡舞筵歌席。

叹息。山林钟鼎，意倦情迁，本无欣戚。转头陈迹。飞鸟外，晚烟碧。

问谁怜旧日，南楼老子，最爱月明吹笛。到而今、扑面黄尘，欲归未得。
十二时颂 其六
释文准（宋代）

日南午，理事相谙更相互。三门拈向灯笼头，休问他家觅归路。
青玉案·用辛稼轩元夕韵
刘辰翁（宋代）

雪销未尽残梅树。又风送、黄昏雨。长记小红楼畔路。杵歌串串，鼓声叠叠，预赏元宵舞。
天涯客鬓愁成缕。海上传柑梦中去。今夜上元何处度。乱山茅屋，寒炉败壁，渔火青荧处。
赴毅斋光禄招游东山翼善寺即席赋此
湛若水（明代）

驱车出正阳，逍遥望东山。地灵何必高，葱郁浮其巅。

云是谢安宅，莽为梵林禅。昔时钟鼎地，虚磬空堂悬。

境在豪华尽，时去春自还。六朝多胜流，衣冠芳草间。

复有争墩子，愚哉一何愆。衰荣竟奚论，醉歌光禄筵。
谢仁老寄所画李长者出山相五首 其四
邹浩（宋代）

贝叶卷文无表示，于菟曳尾不求怜。昂藏岂是维摩诘，终日相从也默然。
小梁州·篷窗风急雨丝丝
张可久（元代）

篷窗风急雨丝丝，闷捻吟髭。淮阳西望路何之？无一个鳞鸿至，把酒问篙师。
迎头便说兵戈事。风流再莫追思，塌了酒楼，焚了茶肆，柳营花市，更呼甚燕子莺儿！
山家五首 其五
陆游（宋代）

清绝更谁如，松风小阁虚。氎巾参几杖，鹤毳落琴书。

新凿淘丹井，常携斸药锄。身闲随处乐，何况是吾庐。
陪刘提察少集四圣观
方岳（宋代）

诗人胸次倒磊块，试浇之酒将何知。
作诗不压林逋倒，正恐湖山亦厌余。
大行皇帝挽诗六首
刘克庄（宋代）

临照三千界，涵濡四十春。
沙难量福寿，天不大尧仁。
眇小坡诗案，优容濮议人。
老臣偏恸绝，曾扈属车尘。
登城
汤珍（明代）

行跻覆舟岭，睇览秣陵城。壑听松涛涌，林窥鹿子行。

荒凉梁堞散，埋没晋丘平。皎皎江南月，空流玉树情。
赵东阁倅越
薛嵎（宋代）

百指忍贫需远次，壮心销尽鬓丝知。身如韦素居常泰，官被声丝折得迟。

束檐喜闻千里戍，出山唯有十年诗。兰亭风月应须记，人物依稀似晋时。
酬杨愈太丞之寿州见别
梅尧臣（宋代）

畴昔西州谢法曹，声名籍甚我徒劳。
升沉一府已荒冢，憔悴两人犹二毛。
眼见荣华能几日，心知富贵只秋毫。
淮南鱼美香粳滑，饱去清吟岂不高。
苏州十咏其九·观风楼
范仲淹（宋代）

高压郡西城，观风不浪名。
山川千里色，语笑万家声。
碧寺烟中静，红桥柳际明。
登临岂刘白，满目见诗情。
友人枉过开化寺
超源（清代）

青眼多情客，携朋问暮秋。人同山共瘦，时与水俱流。

黄叶迷村路，清风满寺楼。荒凉郊外景，肯向锦囊收。
呈痴绝庵主颂
徐敏子（宋代）

痴绝有庵不肯住，弄老挑云径山去。
地水火风分裂时，亲书赠予黄葛布。
蜕封读罢咽无语，会得龙须能辟暑。
岂知玉骨本清凉，书则珍藏布不取。
源老忽踏幽深路，道在隔山遥望处。
巨帙已载闲葛藤，何堪又送闲家具。
开眼一看笑呵呵，犹有这个可奈何。
来而不往非世法，聊效芹忱愧不多。
两角茶，十袋曲，宝瓶飞钱五十万。
虔心献此一瓣香，奉为禅师作清荐。
且问先师来不来，玉山庵顶碧云开。
更烦大众打圆相，拨取青莲火里灰。
和李尚书命妓饯崔侍御
高湘（唐代）

谢安春渚饯袁宏，千里仁风一扇清。

歌黛惨时方酩酊，不知公子重飞觥。
击梧桐·香靥深深
柳永（宋代）

香靥深深，姿姿媚媚，雅格奇容天与。自识伊来，便好看承，会得天娆心素。临歧再约同欢，定是都把、平生相许。又恐恩情，易破难成，未免千般思虑。
近日书来，寒暄而已，苦没忉忉言语。便认得、听人教当，拟把前言轻负。见说兰台宋玉，多才多艺善词赋。试与问、朝朝暮暮。行云何处去。
落梅
张栻（宋代）

清溪南畔小桥东，落月纷纷水映红。
五夜客愁花片里，一年春映角声中。
歌残玉树人何在，舞破香衫曲未终。
却忆孤山醉归路，马蹏残雪衬春风。
冯当可以日暮碧云合佳人殊未来效建除体作诗
郭印（宋代）

日色久无光，霖霪更弥旬。
暮空山华月，秋气生精神。
碧天湛如水，山川供奇珍。
云韶彷佛奏，嗈嗈鸿雁宾。
合欢亦有酒，写景招四邻。
佳篇一讽诵，逸气凌苍旻。
人龙忆许子，枉驾定何辰。
殊方思会面，语笑情益亲。
未闻环佩音，怀想空谷人。
来成六溪逸，气合同天伦。
过慧山方丈皞老酌泉试茶赋两诗遗之 其一
孙觌（宋代）

萧萧阿兰若，桑苧有故家。佛屋倚高寒，僧蹊抱攲斜。

殷勤泉上客，流落瘴海涯。蜑酒压梨楂，蛮烹啖蛙蛇。

光洁镜一奁，照影空自嗟。老僧荐茗粥，芳鲜凝露华。

驱除鼻中雷，扫尽眼界花。飘飘思凌云，摄身上苍霞。
雨声
查善和（清代）

轻阴细雨作新凉，点滴间阶引兴长。准拟明年北窗下，绿蕉斜种两三行。
和十九兄梅韵二首
杜范（宋代）

语别星霜久，怀人道里长。
江山高著眼，文字饱撑肠。
穷壑生新态，寒梅带旧香。
它年当记忆，有雁过衡阳。
过马当
徐凝（唐代）

风波隐隐石苍苍，送客灵鸦拂去樯。

三月尽头云叶秀，小姑新著好衣裳。
种田行
赵友直（宋代）

春雨一犁足郊原，南村北村齐种田。
抛秧落水时竞捷，老者在后少者前。
日暮天寒完未得，比邻来相助插田。
比邻亦来相助插，如何独行之士任迍邅。
蝶恋花（春思）
吴礼之（宋代）

满地落红初过雨。绿树成阴，紫燕风前舞。烟草低迷萦小路。昼长人静扃朱户。

沉水香销新剪苎。欹枕朦胧，花底闻莺语。春梦又还随柳絮。等闲飞过东墙去。
览陆龟蒙旧集
殷文圭（唐代）

先生文价沸三吴，白雪千编酒一壶。吟去星辰笔下动，

醉来嵩华眼中无。峭如谢桧虬蟠活，清似缑山凤路孤。

身后独遗封禅草，何人寻得佐鸿图。
青丝（青丝白马，用侯景事，以比仆固怀恩）
杜甫（唐代）

青丝白马谁家子，粗豪且逐风尘起。不闻汉主放妃嫔，

近静潼关扫蜂蚁。殿前兵马破汝时，十月即为齑粉期。

未如面缚归金阙，万一皇恩下玉墀。
过澶州感事
李复（宋代）

孙村黄河决北流，北使澶澶过澶州。
澶州两城战格尽，七十余澶废不修。
昔岁契丹倾国起，欲投马箠渡河水。
烽火夜夜照前殿，殿前群臣色如死。
心忧社稷输至忠，殿上只有寇相公。
默使敌计堕吾计，独屈黄屋亲临戎。
敌惊溃奔虎北门，从此愿讲兄弟亲。
平时危冠尽肉食，一旦仓猝方见人。
春夜曲
姚镛（宋代）

金鱼锁合兰缸小，酒不支愁寻睡早。梨花欲堕风更寒，燕子不归春自老。

流苏护帐香云结，三十六簧清吹咽。缄书欲寄湘水深，城乌啼落花西川。
挽国史侍读李公仁父
喻良能（宋代）

大名垂宇宙，秀气发岷峨。
学比渊云赡，才方贾马过。
九朝资直笔，二子振贤科。
已矣流芳在，千秋保不磨。
寄邹广道 其一
彭汝砺（宋代）

陋学常嗟趣识迷，羡君先得正途归。直从前哲评高下，羞与时人较是非。

长愤荆蒿埋杞梓，忽惊沙砾得珠玑。相从未几又相去，东望门阑心欲飞。
秋江饯别诗再赠巴山
霍韬（明代）

鳌峰怅别，情未已也，溯流撑舟。追随楼航，直指灵洲，憩舟灵洲。

陟妙高台，伫超然堂，倚松挂眸。抱此离忧，言言离忧，情未已也。
谢李郁李古砚
刘祖满（明代）

铜雀云封泽未乾，摛文墨海起汪澜。蟾蜍滴带阴山润，鸲鹆星分璧水寒。

晋帝赐司麟笔重，王慈取并素琴端。不磷磨尽坚如许，敢作他山一石看。
平远堂 其一
苏庠（宋代）

柳外西风六幅蒲，野塘睡鸭对舂锄。如何唤得王摩诘，画作江南烟雨图。
府西池北新葺水斋即事招宾偶题十六韵
白居易（唐代）

缭绕府西面，潺湲池北头。
凿开明月峡，决破白苹洲。
清浅漪澜急，夤缘浦屿幽。
直冲行径断，平入卧斋流。
石叠青棱玉，波翻白片鸥。
喷时千点雨，澄处一泓油。
绝境应难别，同心岂易求？
少逢人爱玩，多是我淹留。
夹岸铺长簟，当轩泊小舟。
枕前看鹤浴，床下见鱼游。
洞户斜开扇，疏帘半上钩。
紫浮萍泛泛，碧亚竹修修。
读罢书仍展，棋终局未收。
午茶能散睡，卯酒善销愁。
檐雨晚初霁，窗风凉欲休。
谁能伴老尹，时复一闲游？
八哀诗。赠左仆射郑国公严公武
杜甫（唐代）

郑公瑚琏器，华岳金天晶。昔在童子日，已闻老成名。

嶷然大贤后，复见秀骨清。开口取将相，小心事友生。

阅书百纸尽，落笔四座惊。历职匪父任，嫉邪常力争。

汉仪尚整肃，胡骑忽纵横。飞传自河陇，逢人问公卿。

不知万乘出，雪涕风悲鸣。受词剑阁道，谒帝萧关城。

寂寞云台仗，飘飖沙塞旌。江山少使者，笳鼓凝皇情。

壮士血相视，忠臣气不平。密论贞观体，挥发岐阳征。

感激动四极，联翩收二京。西郊牛酒再，原庙丹青明。

匡汲俄宠辱，卫霍竟哀荣。四登会府地，三掌华阳兵。

京兆空柳色，尚书无履声。群乌自朝夕，白马休横行。

诸葛蜀人爱，文翁儒化成。公来雪山重，公去雪山轻。

记室得何逊，韬钤延子荆。四郊失壁垒，虚馆开逢迎。

堂上指图画，军中吹玉笙。岂无成都酒，忧国只细倾。

时观锦水钓，问俗终相并。意待犬戎灭，人藏红粟盈。

以兹报主愿，庶或裨世程。炯炯一心在，沉沉二竖婴。

颜回竟短折，贾谊徒忠贞。飞旐出江汉，孤舟轻荆衡。

虚无马融笛，怅望龙骧茔。空馀老宾客，身上愧簪缨。
早春
秦观（宋代）

黄金蔌蔌满垂杨，尚有春寒到画堂。
酒力渐销歌扇怯，入帘飞雪带梅香。
浣溪沙·春色迷人恨正赊
顾敻（五代）

春色迷人恨正赊，可堪荡子不还家，细风轻露着梨花。
帘外有情双燕飏，槛前无力绿杨斜。小屏狂梦极天涯。
送李录事兄归襄邓
刘长卿（唐代）

十年多难与君同，几处移家逐转蓬。
白首相逢征战后，青春已过乱离中。
行人杳杳看西月，归马萧萧向北风。
汉水楚云千万里，天涯此别恨无穷。
题吴仲微常斋
李吕（宋代）

达石情忘倦，移山志必通。
朝朝勤甓运，井井策新功。
秋雨益凉写兴
陆游（宋代）

秋气萧萧暑已归，晚云更送雨霏微。
床收珍簟敷菅席，笥叠纤絺换熟衣。
遣醉纵横驰笔阵，乘闲谈笑解棋围。
出门未免流年叹，又见湖边木叶飞。
偶作
蔡戡（宋代）

老僧真是百无能，有口何尝话葛藤。
入定参禅良自苦，超凡入圣又谁曾。
东西路别徒劳泣，南北宗分自取僧。
个里无禅亦无佛，常行粥饭在家僧。
送路倅 其一
徐积（宋代）

所居有本能行义，此去无人不恋恩。情似绿波长送棹，梦如飞絮忽随轩。

帐前旧学千馀子，橐里新文数万言。何日从君温故业，待操几杖问渊源。
王季耕奉命徵吴谋武于江浙还赋长律以赠
王祎（明代）

公子英姿汗血驹，一朝千里尚徐徐。近膺妙柬随银棨，旋被俞音降玉除。

讨叛载攽丞相鈛，徵才遂遣使臣车。皇华烨烨驰英荡，束帛戋戋贲草庐。

满地干戈今若此，至尊宵旰定何如。已应智勇俱收录，行使奸妖尽洗袪。

锥入囊中谁颖脱，瑟登门下恐音虚。刘蕡自有经纶策，贾谊宁无痛哭书。

落落客怀真慷慨，悠悠世故足欷歔。庙堂到日烦多语，儒术由来未阔疏。
迁居城北蜗庐
程俱（宋代）

有舍仅容膝，有门不容车。寰中孰非寄，是岂真吾庐。

不作大耳儿，闭关种园蔬。茅薝接环堵，无地可灌锄。

不作下榻翁，一室谢扫除。平生四海志，投老河鱼枯。

愿从素心人，不减南村居。萧然冰炭外，傲睨万物初。

坐视蛮触战，兼忘糟粕书。聊呼赤松子，伴我龟肠虚。
触目六言二首 其二
周孚（宋代）

陂空凫鹜何在，寺古钟鱼或无。山气阴阴欲雨，仆姑端解欺予。
次韵和昌龄落梅
孔平仲（宋代）

玉摧繁艳蕙消香，渐见园林绿叶光。莫诮春风少情思，为君开遍万红芳。
题吉州聂倅谈风月轩
曾丰（宋代）

黄堂指顾了凡最，红幕奔驰了苛碎。
更无可了别驾翁，赢得徜徉是非外。
未有可偷风月天，峥嵘新起东偏废。
风含浑池窍里音，月弄光阴藏中态。
吹开云雨天益高，照破山河地加大。
兼之足以答公余，妙处何人同领会。
无酒客有诗相酬，有酒可无客相对。
主酣客醉舌俱饶，说到无声无色界。
发难恃细并毛融，骨不禁清连肉蜕。
目不信为山河影，耳岂信为天地籁。
主因欲眠客且归，不容耳目宁容喙。
念奴娇
宇文虚中（宋代）

疏眉秀目。看来依旧是，宣和妆束。飞步盈盈姿媚巧，举世知非束俗。

宋室宗姬，秦王幼女，曾嫁钦慈族。干戈浩荡，事随天地翻覆。

一笑邂逅相逢，劝人满饮，旋旋吹横竹。流落天涯俱是客，何必平生相熟。

旧日黄华，如今憔悴，付与杯中醁。兴亡休问，为伊且尽船玉。
【中吕】山坡羊_寓兴鹏抟九
乔吉（元代）

寓兴
鹏抟九万，腰缠十万，扬州鹤背骑来惯。事间关，景阑珊，黄金不富英雄汉，一片世情天地间。白，也是眼；青，也是眼。
冬日写怀
离家一月，闲居客舍，孟尝君不费黄齑社，世情别，故交绝，床头金尽谁行借？今日又逢冬至节。酒，何处赊？梅，何处折？
朝三暮四，昨非今是，痴儿不解荣枯事。儹家私，宠花枝，黄金壮起荒淫志，千百锭买张招状纸。身，已至此；心，犹未死。
冬寒前后，归晴时候，谁人相伴梅花瘦？钓鳌舟，缆汀洲，绿蓑不耐风霜透，投至有鱼来上钩。风，吹破头；霜，皴破手。
自警
清风闲坐，白云高卧，面皮不受时人唾。乐跎跎，笑呵呵，看别人搭套项推沉磨，盖下一枚安乐窝。东，也在我。西，也在我。
失题
云浓云淡，窗明窗暗，等闲休擘骊龙颔。正尴九咸，莫贪婪，恶风波吃闪的都着淹，流则盈科止则坎。行，也在俺；藏，也在俺。
妆呆妆亻林，妆聋妆口吞，人生一世刚图甚？句闲吟，酒频斟，白云梦绕青山枕，看遍洛阳花似锦。荣，也在恁；枯，也在恁。
重庆阃治十咏·生意堂
李曾伯（宋代）

硕果食难尽，其机运不停。
岷峨几霜雪，依旧草青青。
玉楼春（席上和衢守李师文）
毛滂（宋代）

绿暗藏城市，清香扑酒尊。淡烟疏雨冷黄昏。零落酴醿花片、损春痕。

润入笙箫腻，春余笑语温。更深不锁醉乡门。先遣歌声留住、欲归云。
七月十一日见落叶
陆游（宋代）

叶雕非一日，盛夏则已然，一叶复一叶，及此摇落天。
晨起坐堂复，散若飞鸟翩，昔时可藏鸦，今欲不庇蝉。
顾视庭中草，亦复非阡眠。
百谷秋皆成，是谓造化权。
岂为草木计，而欲求两全？物理贵见微，勇退差为贤。
偈颂六十五首
释普济（宋代）

雪压双林树，风号万籁寒。
瞿昙曾入灭，衲子眼难瞒。
思归
王十朋（宋代）

窗外西风竹数竿，秋声终夜趣归鞍。吾庐此去八百里，归到家时天未寒。
公舒朝请得福守所寄荔子佳品二而咏以二诗乃以为示辄次韵奉和 其二
韦骧（宋代）

佛宫奇品号磂黄，黄縠笼珠径寸光。种异却轻萍有实，味甘全寸蔗为浆。

南人拭目惊稀见，北客流涎试一尝。翻笑洞庭霜后橘，岂能当暑侑持觞。
夏日繁台院阁赠孙兵部兼怀大复子
李梦阳（明代）

独马孤城送客回，乱蝉高柳出衔杯。晴天河岳今开阁，战地金衔晚上台。

才自筹边期献纳，义犹倾盖愧徘徊。何休门客如君几，北望天风万里来。
寿友人
潘牥（宋代）

当年崧岳庆生贤，恰在新秋四日前。
万缕水沈燃宝鸭，千钟醽醁酌金船。
冰桃雪藕将陪宴，雨柏霜松莫计年。
金鼎若容负薪水，亦令鸡犬得神仙。
宋传道挽词二首 其二
韩元吉（宋代）

留落东州彦，相期幸卜邻。筒诗馀唱永，樽酒记情亲。

旧国归无日，诸乡见有人。佳城千载恨，雪涕楚江滨。
颂古二十首 其二十
释道颜（宋代）

闻三脚驴子弄蹄行，两浙江南秋复热。西北风霜怯早寒，闭门愁见杨花落。
入彭蠡经松门观石镜缅怀谢康乐题诗书游览之志
李白（唐代）

谢公之彭蠡，因此游松门。
余方窥石镜，兼得穷江源。
将欲继风雅，岂徒清心魂。
前赏逾所见，后来道空存。
况属临泛美，而无洲诸喧。
漾水向东去，漳流直南奔。
空濛三川夕，回合千里昏。
青桂隐遥月，绿枫鸣愁猿。
水碧或可采，金精秘莫论。
吾将学仙去，冀与琴高言。
偈颂一百一十七首
释绍昙（宋代）

茶迎过客无新旧，秤定须弥有重轻。
活弄手头虽得妙，休如闻爆桶箍声。
酬裴相公题兴化小池见招长句
白居易（唐代）

为爱小塘招散客，不嫌老监与新诗。山公倒载无妨学，

范蠡扁舟未要追。蓬断偶飘桃李径，鸥惊误拂凤凰池。

敢辞课拙酬高韵，一勺争禁万顷陂。
高士颂九十一首 其六十八 梁鸿
黄省曾（明代）

伯鸾者何，脩远之子。介耻攀龙，贫资畜豕。仰颂逸民，庶追芳趾。

贞配孟光，骨埋吴土。
次韵子似同过九峰因游中团
韩淲（宋代）

君游城市却山林，与我秋晴一日行。来坐村庵天欲暮，归从野寺月还明。

时寻小榼倾残酒，更觅寒花嗅落英。此意相从信无几，绝怜风度各诗成。
水龙吟·晓莺啼醒春愁
陈允平（宋代）

晓莺啼醒春愁，粉香独步千红地。庭闲散缟，林空翦雪，鸥惊鹤避。妒月魂凄，行云梦冷，温柔乡闭。渐黄昏院落，清明时候，东风里、无情泪。织翠玲珑叶底。倚阑人、玉龙休吹。残妆微洗，芳心微露，昭阳睡起。恨结连环，舞停双佩，水晶如意。倩蜂媒、聘取琼花，细与向、尊前比。
宫词
聂镛（元代）

九重天上日初和，翡翠帘垂午漏过。闻到南闽新入贡，雕笼进上白鹦哥。
颂古一百首
释智愚（宋代）

一日须来三五度，有时欢喜有时嗔。
改头换面休疑著，元是尖檐帽下人。
祈谷斋居述怀
弘历（清代）

元日将祈谷，斋居涤志清。天人畏相与，理欲验方萌。

泽共初春畏，心存旦气平。九年勤实政，一意黜虚名。

每励终如始，由来满易盈。过因德凉积，灾为治乖呈。

午夜频惶促，衷怀益屏营。明廷咨硕辅，何以慰予情。
望仙亭
宋祁（宋代）

淮山相蝉联，万景归宇下。来波澹天末，归雾灭岩罅。

凄凄草色繁，肃肃桂丛亚。吾人愧攸馆，仙属冀来舍。
偈颂九十三首
释梵琮（宋代）

今朝四月初十，衲僧独行特立。
等闲瞥转玄关，捏碎虚空出汁。
电光裡{左足右孛}跳，微尘裡出没。
嶮峻崖前百步阶，一级自然高一级。
脚头脚尾不争多，千里乌骓追不及。
送刘唐卿户曹擢第西归
范成大（宋代）

槐黄灯火困豪英，此去书窗得此生。
学力根深方蒂固，功名水到自渠成。
送潘道士
薛嵎（宋代）

春渚微茫碧草连，千花飞尽柳飞绵。
孤云野鹤生遥思，明月清飞共一般。
破褐还寻栖阴地，空囊唯乞送行篇。
先生自有修真诀，不倚丹砂驻少年。
小雪前三日锺冠之约余侍老人行山舟发后洪入
洪咨夔（宋代）

小窗无欠亦无余，一榻翛然雪透肤。
收拾故书藏恰好，怕人写入凤山图。
拟古二首
赵友直（宋代）

圣王创立制，先务正经界。
群侯肆兼并，井田随破坏。
经界紊其肆，曷所辨中外。
三王化邈矣，五霸迭相代。
仲父作内政，兵与农胥赖。
列辟已无周，重俾宗且戴。
伟哉九合功，愿执鞭相待。
题张尚书画册四首 其三 牡丹
林希逸（宋代）

生意草亦佳，可但莲菊好。富贵本何心，莫以色见我。
戏孙陈二弟 其四
洪适（宋代）

林居草创名花少，柳径苔生过客猜。不管空言无实惠，只嫌巧取近嗟来。
仙河云影
那天章（明代）

长河枕石水涓流，河上仙翁有迹留。雨霁波光晴弄影，涧潺泉涌碧浮邱。

离离禾黍村城绕，淡淡香风石径幽。仙子乘槎何处去，临河怅望使人愁。
观书
薛侃（明代）

昼长无事展书看，损盆分明系简繁。寄语吾儒操翰者，葛藤毋复落人间。
北苑侍宴杂咏诗。风
徐铉（宋代）

昨朝才解冻，今日又开花。帝力无人识，谁知玩物华。
逢诗僧
齐己（唐代）

禅玄无可并，诗妙有何评。五七字中苦，百千年后清。

难求方至理，不朽始为名。珍重重相见，忘机话此情。
陈和斋出入敬惜字纸率此敬跋
曾浚成（清代）

早识书文代结绳，流传千古气薰蒸。零钩讵忍沟涂弃，剩画奚薰溷浊凝。

悉付洪炉归造化，更投学海泛泓澄。如君布置心良苦，先圣英灵久式凭。
石壁
释绍昙（宋代）

一方峭峻绝安排，立处还同万仞崖。
卢老倩人书不得，春日濈濈长莓苔。
纪梦
家铉翁（宋代）

天风吹我上瑶京，谒帝通明羽卫森。
班退归来清梦觉，红云犹自满衣襟。
寓铁佛寺时奉藩檄总修两浙实录
林光（明代）

佛子轩窗隔翠微，微官何地更相宜。梅花月照杯传处，坞竹烟深履步时。

闲里风光描不尽，静中鱼鸟看成痴。凡才未悟春秋旨，却与名藩管是非。
答叶以礼
黎伯元（元代）

洛诵遥闻塾在闾，卜邻仁厚是安居。汉灰未息犹飞劫，秦火何安尽燬书。

夜月七弦弹别鹤，春江尺素托双鱼。斯文否极终当泰，适鲁载歌风满雩。
古风其四十六
李白（唐代）

一百四十年。
国容何赫然。
隐隐五凤楼。
峨峨横三川。
王侯象星月。
宾客如云烟。
(以上六句一作
帝京信佳丽。
国容何赫然。
剑戟拥九关。
歌钟沸三川。
蓬莱象天构。
珠翠夸云仙。)
斗鸡金宫里。
蹴鞠瑶台边。
举动摇白日。
指挥回青天。
当涂何翕忽。
失路长弃捐。
独有扬执戟。
闭关草太玄。
嘉平八日祷雪崇福观集霰随车至晚大雪凡三日广文邵丈志喜赋诗勉和元韵
程公许（宋代）

集霰才随紫马回，散花天已御风来。尘寰瞥地开仙境，和气融风入酒杯。

寒冱潜消人物疠，清吟肯傍簿书堆。南枝陡觉精神别，探借东皇信息催。
闻严坦叔入朝再用前韵 其一
戴复古（宋代）

凄凉风雨日，强把瓮头春。独守空虚室，那逢耗磨辰。

诗家青眼旧，世路白头新。每诵梅花句，一心思故人。
题朱子茂茅亭新成
陈子升（明代）

中表过从好，巢居又一枝。金鳞云锦烂，玉树月华披。

坐即频呼酒，行应为采芝。不逢尧与舜，安敢望茅茨。
颂
什庵主（宋代）

我有一柄拂子，用处别无调度。有时挂在松枝，任他头垂角露。
偈颂七十六首 其四十九
释师观（宋代）

秋风冷，秋桂香。秋露白，秋叶黄。秋蛩吟，声短长。此时景，有馀光。

便恁么去，正好吃棒。须知远烟浪，刖有好商量。
和竹里苏材叔见梅怀友韵
邹登龙（宋代）

徘徊江路侧，何以慰相思。
阳彩来寒树，贞姿倚暮篱。
飘零怀远道，辽索负芳时。
伫立幽吟苦，余怀将诉谁。
春梅怨笛歌
耶律铸（宋代）

一声愁笛吟龙起，万点惊香怨雪飞。珍重冰魂莫回首，酒痕犹满去年衣。
武夷精舍杂咏 隐求斋
朱熹（宋代）

晨窗林影开，夜枕山泉响。隐去复何求，无言道心长。
胡文璧归池阳就赴浙闱
黄镇成（元代）

送子先登赴棘闱，大江东又浙江西。天连楚树山云阔，雪涌吴潮海浪齐。

仙桂引香蟾兔近，客槎乘便斗牛低。乡英上合中兴将，闻道天门榜已题。
山庄杨梅熟摘奉雪湖辱诗并惠乾笋仍用林都宪韵答之
谢迁（明代）

每因苦笋忆家山，不为黄公强乞閒。玉版久嫌千里外，渭川今乞两湖间。

美专吴楚尤非昔，清绝夷齐孰与班。惭愧投桃真野意，慇勤琼玖荷公还。
寄张达道
曹勋（宋代）

茅峰何山亦何好，瑶木琪华并三岛。
其间岩洞邃且深，隐居仙人得穷讨。
远业已跨雪色驴，诸孙何能玉颜老。
黑虎会有青鸾信，洞章同梦池塘草。
关键真符付自乐，鸳鸯琼壶每倾倒。
颇闻云篆经九试，自应太上传三宝。
他年芒屦谒凝神，洗心拱听无上首。